Fraconàut
Fraconàut (Fraconalto an italian, Fiacon an lìgure) a l'é un comun dël Piemont ëd 326 abitant , ant la provinsa ëd Lissandria.

As treuva aj confin con la Liguria ant l'àuta val dël torent Lèm, che da l'Apenin Lìgure a cala giù për la provinsa 'd Lissandria fin a campesse ant l'Òrba.

Stòria
La region montagnosa anté ch'as treuva Fraconàut a l'é stàita abità fin da la Preistòria da tribù Ligurin-e che a portavo an pastura lor strop e ch'a combatìo për ël possess dij pasché pì bon. A l'é probàbil ch'ël pais a sìa sorzù dël sécol ch'a fa X an sla strà ch'an época roman-a a l'era conossùa com Via Postumia e ch'a colegava Génoa a la pian-a dël Pò an passand për lë vzin Pass ëd la Bochëtta. Doi rocafòrt a dësfendìo la strà a protession dij mercant e dij rotié ch'a traversavo j'Apenin. Dël 1121 un document a nòmina për la prima vira ël pais, an essend Fraconàut stàit ocupà dai Genoèis ch'a l'avrìo peui passalo an feod e controlalo për setsent agn. Dël 1536 un diplòma dl'imperator Carl VI a conferma Fraconàut e l'Oltragiov coma possess ëd Génoa e dël 1544 a ven-o aprovà ij Lìber Statut: j'abitant ëd Fraconàut a podìo elege sò Cónsoj e goernesse daspërlor sensa l'intervent diret ëd la Repùblica 'd Génoa.

Dël 1625 ël pais a l'é sota atach da part ëd le trupe sabàude 'd Carl Emanuel I e dij fransèis, ant ël tentativ ëd conquisté Génoa. Dël sécol apress l'istess but a sarà portà anans pì vòte da le trupe austrìache. Dël 1797 Fraconàut a ven a fé part ëd la Repùblica Lìgure prima e dl'Imperi Fransèis ëd Napoleon Bon-a-part peui. Dël 1815 la Liguria a passa al Regn ëd Sardëgna e dal 1819 al 1859 Fraconàut a farà part ëd la Provinsa ëd Neuve, sota la Division ëd Génoa e ant ël mandament ëd Gavi. Dal 1859, an séguit a la riorganisassion aministrativa dël Decret Rattazzi (Lèj n.3702, 23 otóber 1859) a passa ansema a tut ël Circondari ëd Neuve a la Provinsa ëd Lissandria e al Piemont.

Nòm 
Ël pais a l'é ciamase Fiaccone fin al 1927.

Aministrassion
Ël sìndich a l'é Francesco Di Vanni (dal 26/05/2014).

Anliure esterne 
 Sit istitussional

Arferiment 

Fraconaut